
Összefüggések vizsgálata a különböző támadó posztok lövéshatékonyságának és a játékosok testi paramétereinek vonatkozásában a 2013-as Férfi Ifjúsági Kézilabda Világbajnokság mérkőzései alapján 

Kulcsszavak: világbajnokság; mérkőzéselemzés; adottságok; eredményesség
2013 nyarán Magyarország adott otthont az V. Férfi Ifjúsági (U19) Kézilabda Világbajnokságnak. A mérkőzéseket figyelve szembetűnő különbségeket fedeztem fel a játékosok teljesítménye között, akár a támadó pozíciók tekintetében, akár a játékosok testi adottságainak szempontjából, akár az elért helyezés között. Vajon hogyan függ össze a teljesítmény az említett szempontokkal? 
A felvetődő kérdés alapján az alábbi hipotéziseket tettem: 1. Feltételezésem szerint, a testi adottságok és az elért helyezés között pozitív összefüggés van. 2. Feltételeztem továbbá azt is, hogy a legtöbb lövési kísérletet a bal átlövő játékosok hajtották végre. 3. Feltételeztem még azt, hogy a legeredményesebb játékosok a szélsők voltak.
A vizsgálat módszere adatfeldolgozás és dokumentumelemzés. A Világbajnokságon lejátszott 100 mérkőzésről központilag készült statisztikai lapok adatait összefoglaló táblázatokba rendeztem a vizsgált szempontok alapján, illetve a csapatok által megadott – játékosokra személy szerint vonatkozó - adatokat rendszereztem és hasonlítottam össze. Az adatok feldolgozására az SPSS 8 statisztikai programot használtam. A különbségek igazolására kétmintás-t próbát alkalmaztam. Kapott eredményeimet oszlop diagramokon szemléltettem.
A kapott adatok alapján megállapítottam, hogy a felsőházban végzett csapatok átlag testmagassága és testsúlya (190 cm, 88 kg) nagyobb, mint a teljes mintára számított átlagadottságok(187 cm, 84 kg), így 1. hipotézisem igaz. Érdekes, hogy a beállók átlag testsúlya (95 kg) és testmagassága (192 cm) volt a legnagyobb. A Világbajnokság 100 mérkőzésén összesen 9855 kapura lövés történt, amelyből 5630 volt eredményes. Ebből a 9855-ből 3534 kapura lövés volt a felsőházban végzett csapatoké. A legtöbb lövést a bal átlövők hajtották végre (9855 kísérletből 2733-at), így második hipotézisem is igaznak bizonyult. A felsőházban végzett csapatok kapura lövési kísérlete magasabb számú és azok eredményessége jobb, mint a többi csapatoké. A különböző posztok lövés eredményességét összehasonlítva, a beálló poszt volt a legeredményesebb (72%), így 3. hipotézisem hamis.
Egy utánpótlás világverseny mindig mérföldkő a sportág történetében, mert a fiatalabb generációknál tapasztalt tendenciák utat mutatnak a hazai tehetségek kiválasztásában és képzésének rendszerében. A vizsgált verseny legértékesebb hozadéka, hogy a legeredményesebb csapatok testi adottságokban felül múlták riválisaikat.



